
Αθήνα, 16/05/2022


Οδηγίες διαχείρισης των κινητοποιήσεων στις 26,27 και 28 Μαΐου

Το Συντονιστικό Όργανο φορέων Π.Φ.Υ. έχει εξαγγείλει προειδοποιητική διαμαρτυρία και κλείσιμο των διαγνωστικών εργαστηρίων, των πολυϊατρείων και των κλινικοεργαστηριακών ιατρείων  για τις 26,27 και 28 Μαΐου. 
Η απόφαση που έχει ληφθεί από το Συντονιστικό Όργανο είναι: 
Η ΚΑΘΟΛΙΚΗ ΜΗ ΠΑΡΟΧΗ ΥΠΗΡΕΣΙΩΝ ΥΓΕΙΑΣ ΠΡΟΣ ΤΟΥΣ  ΠΟΛΙΤΕΣ 
Τα διαγνωστικά εργαστήρια και τα πολυϊατρεία θα είναι κλειστά, ενώ οι κλινικοεργαστηριακοί ιατροί θα απέχουν από τις εργαστηριακές εξετάσεις!!!

Κατωτέρω δίνονται οδηγίες για την ενιαία διαχείριση της προειδοποιητικής διαμαρτυρίας μας.

1. Επικοινωνία των αιτημάτων μας:
α. Ανάρτηση στις εξώθυρες των μονάδων σας και στους χώρους αναμονής και γραμματειακής υποστήριξης, της αφίσας με την αναγγελία της διαμαρτυρίας (θα κοινοποιηθεί στις 18/05/2022) .
β. Επισύναψη της ενημερωτικής μας επιστολής μέσω των απαντήσεων των εξεταζομένων σας, (ΕΠΙΣΤΟΛΗ) από 17/05/2022. 
2. Διαχείριση των ραντεβού
Προτείνουμε όπως το τηλεφωνικό σας κέντρο παρέχει την κατωτέρω ενημέρωση στους πολίτες που επιθυμούν να προγραμματίσουν ραντεβού τις ημέρες των κινητοποιήσεων : 
"Αγαπητέ εξεταζόμενε, σας γνωρίζουμε ότι το Συντονιστικό Όργανο φορέων Πρωτοβάθμιας Φροντίδας Υγείας με τη στήριξη όλων των Ιατρικών Συλλόγων της χώρας έχει ανακοινώσει ότι τα διαγνωστικά εργαστήρια, τα πολυϊατρεία και οι κλινικοεργαστηριακοί ιατροί θα προβούν σε προειδοποιητική αποχή στις 26,27 και 28 Μαΐου. Αυτό σημαίνει ότι στις 26, 27 και 28 Μαΐου θα είμαστε κλειστά¨.
Τα τηλεφωνικά σας κέντρα μπορούν να δίνουν ραντεβού προς τους πολίτες για το χρονικό διάστημα από 30/05/2022 και μετά.
3. Διαχείριση απαντήσεων
Θα πρέπει όσες απαντήσεις είναι εφικτό να δοθούν στους ασθενείς μέχρι τις 25 Μαΐου, για όσες απαντήσεις αυτό δεν είναι εφικτό, τα αποτελέσματα θα δίνονται  στις 26 και 27 Μαΐου από τις 18:00 έως τις 20:00 και στις 28 Μαΐου τις 2 τελευταίες ώρες του ωραρίου λειτουργίας του κάθε εργαστηρίου.

Η πρόθεση του Συντονιστικού Οργάνου φορέων Π.Φ.Υ. είναι η επανάληψη των κινητοποιήσεων σε περίπτωση που δεν ικανοποιηθούν τα αιτήματά μας, σε χρονικό διάστημα μετά τις 5 Ιουνίου και όπου θα προσδιοριστεί μετά από νέα Ολομέλεια του Συντονιστικού Οργάνου, την εβδομάδα μετά τις κινητοποιήσεις (30/05-04/06).
Σε κάθε περίπτωση οι πόρτες των μονάδων μας θα είναι κλειστές, πλην του 18:00-20:00 στις 26 και 27 Μαΐου, όπου θα δίνουμε αποτελέσματα σε όσους ασθενείς έχουν ήδη διενεργήσει εξετάσεις και πρέπει να λάβουν τα αποτελέσματα αυτών.

